Offentliggørelse af en ansøgning om godkendelse af en væsentlig ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 208/04)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af ændringer, jf. artikel 53, stk. 2, første afsnit, i forordning (EU) nr. 1151/2012

»SUSKA SECHLOŃSKA«

EU-nr.: PGI-PL-0600-AM01 –— 10.10.2019

BOB BGB (X)

1. Ansøgende sammenslutning og legitim interesse

Sammenslutningens navn: Stowarzyszenie Producentów Owoców i Warzyw w Ujanowicach

Kontaktadresse:

Sechna 32

34-603 Ujanowice

POLEN

Tlf. +48 183334158

Email: biuro@suskasechlonska.pl

Stowarzyszenie Producentów Owoców i Warzyw w Ujanowicach er en sammenslutning af producenter af »suska sechlońska«. Det var denne ansøgende sammenslutning, der indgav ansøgningen om registrering af »suska sechlońska« som BGB.

2. Medlemsstat eller tredjeland

Polen

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☐ Bevis for oprindelse

☒ Produktionsmetode

☒ Tilknytning

☐ Mærkning

☐ Andet [angives nærmere]

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

Følgende sætning i punkt 3.2 i enhedsdokumentet (Beskrivelse af produktet) og i punkt 4 i varespecifikationen for »suska sechlońska«: »Dens størrelse, der er afhængig af den anvendte blommesort, varierer fra 1,5 til 4,5 cm, og der går 44 til 99 svesker på 1 kg.« erstattes af: »Dens størrelse, der er afhængig af den anvendte blommesort, varierer fra 1,5 til 4,5 cm, og der går 44 til 99 svesker på 0,5 kg.«

Denne ændring er nødvendig for at rette en skrivefejl.

Produktionsmetode (varespecifikationen) og tilknytning (enhedsdokumentet)

Følgende sætning i punkt 7 i varespecifikationen for »suska sechlońska« (Produktionsmetode): »Under hele produktionsprocessen for »suska sechlońska« er det forbudt at anvende konserveringsmidler, og alle de ovenfor beskrevne trin skal udføres manuelt.« erstattes af: »Under hele produktionsprocessen for »suska sechlońska« skal alle ovenfor beskrevne trin udføres manuelt.« Følgende afsnit, »Konservering af produktet«, indsættes efter afsnittet »valgfri udstening«: »Med henblik på udskydelse af »suska sechlońskas« sidste anvendelsesdato er det tilladt at bruge følgende konserveringsmiddel i produktionen: kaliumsorbat (E202). Det kan tilsættes som en vandig opløsning i sidste tørringsfase umiddelbart før emballeringen ved at dyppe og vende blommerne i opløsningen eller sprøjte den på.«

Denne ændring, som ophæver forbuddet mod at anvende konserveringsmidler i produktionen af »suska sechlońska« og tillader brugen af kaliumsorbat (E202), skyldes, at sveskerne traditionelt er blevet solgt i løs vægt eller i luftgennemtrængelige emballager (lærred- eller jutesække), og at røgning og tørring har været tilstrækkelig til at forlænge produktets holdbarhed. Dette skyldtes røgens bakteriedræbende egenskaber og reduktionen af vandindholdet under tørringen. Desuden blev produktet ikke opbevaret i lang tid, da det hovedsageligt blev produceret til jul og var beregnet til eget forbrug eller blev solgt lokalt.

Den traditionelle metode til fremstilling af »suska sechlońska« anvendes stadig i dag. På grund af den ændrede salgsmetode (krav fra distributører og detailkæder) og hygiejne- og sundhedskrav til fødevareemballage skal blommerne dog nu emballeres i forseglet plastemballage. Der har derfor været tilfælde med mugnede produkter af en lavere kvalitet. Dette kan være farligt for fødevaresikkerheden og forbrugernes sundhed og indvirke negativt på produktets omdømme.

I henhold til EU-reglerne om fødevaretilsætningsstoffer er det tilladt at tilsætte konserveringsmidler til tørret frugt. Tilsætningen af et konserveringsmiddel ændrer ikke ved produktets egenskaber og påvirker ikke »suska sechlońskas« særlige kvaliteter som defineret i varespecifikationen.

Følgende sætning i punkt 7 i varespecifikationen for »suska sechlońska« (Produktionsmetode — frugtens anbringelse): »Højden af frugtlaget på gitteret overstiger normalt ikke 20 cm« erstattes af: »Blommer, der skal tørres og røges, lægges i lag af en tykkelse på 20-40 cm.«

Der er foretaget en lignende ændring i punkt 5 i enhedsdokumentet og sætningen: »Blommer, der skal tørres og røges, lægges i lag af en tykkelse på 30-50 cm.« erstattes af: »Blommer, der skal tørres og røges, lægges i lag af en tykkelse på 20-40 cm.«

Denne ændring er nødvendig for at formalisere producenternes praksis. De har bemærket, at en reduceret tykkelse på det lag blommer, der skal tørres og røges, har en positiv indvirkning på de to processers varighed og effektivitet og ikke ændrer de karakteristiske egenskaber ved »suska sechlońska«. Desuden er de analoge oplysninger i varespecifikationen (Produktionsmetode) og enhedsdokumentet (punkt 5 — Tilknytning til det geografiske område) blevet ensrettet.

ENHEDSDOKUMENT

»SUSKA SECHLOŃSKA«

EU-nr.: PGI-PL-0600-AM01 — 10.10.2019

BOB BGB (X)

1. Betegnelse

»Suska sechlońska«

2. Medlemsstat eller tredjeland

Polen

3. Beskrivelse af landbrugsproduktet eller fødevaren

3.1. Produkttype

Klasse 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Betegnelsen »suska sechlońska« kommer fra den lokale dialekt. »Suska« er betegnelsen for en »suszka«, dvs. en tørret og røget blomme. Betegnelsen »sechlońska« kommer af stednavnet Sechna i kommunen Laskowa, hvorfra traditionen med tørring hidrører.

»Suska sechlońska« er en blomme, med eller uden sten, som er blevet tørret og røget.

Dens størrelse, der er afhængig af den anvendte blommesort, varierer fra 1,5 til 4,5 cm, og der går 44 til 99 svesker på 0,5 kg. Formen afhænger af den blommesort, der skal tørres, og kan variere fra rund og flad til mere aflang. »Suska sechlońska« er kendetegnet ved et elastisk, fyldigt kød og et rynket og klæbrigt skind med en mørkeblå til sort farve. Smagen er lettere sødlig med røget eftersmag og aroma. På salgstidspunktet er vandindholdet i det færdige produkt på 24-42 %.

3.3. Foder (kun for produkter af animalsk oprindelse) og råvarer (kun for forarbejdede produkter)

Ved produktionen af »suska sechlońska« anvendes frugter af arten Prunus domestica L. ssp. domestica og de heraf afledte sorter (Promis, Tolar, Nektawit, Valjevka og Stanley). Frugter af disse sorter har de ønskede kvaliteter med henblik på tørring og røgning, herunder bl.a. et højt sukkerindhold og et relativt lavt vandindhold.

Frugterne skal være sunde og uden tegn på råd, mekanisk skade og synlige angreb af insekter, mider eller andre skadedyr. De anvendte frugter skal være fri for enhver anden skade, forurening eller andre uspecificerede organismer, der ville gøre dem uegnede til konsum.

3.4. Specifikke etaper af produktionen, som skal finde sted i det afgrænsede geografiske område

Tørringsanlæggene skal være lokaliseret i det afgrænsede geografiske område, hvor også hele tørrings- og røgningsprocessen skal foregå. De råmaterialer og det træ, der anvendes ved produktionen, må godt have oprindelse uden for dette geografiske område. Det er ikke tilladt at anvende harpiksholdigt træ. Hele tørrings- og røgningsprocessen skal foregå i de særlige sechlońska-tørringsanlæg.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

––

4. Kort angivelse af det geografiske områdes afgrænsning

Det geografiske område, hvor »suska sechlońska« produceres, omfatter 239,55 km2 og er beliggende i voivodskabet Małopolskie inden for de administrative grænser for de fire kommuner Laskowa, Iwkowa, Łososina Dolna og Żegocina. Betegnelsen »sechlońska« kommer af navnet på byen Sechna, der ligger i kommunen Laskowa, og denne betegnelse anvendes traditionelt i hele det geografiske område, hvor »suska sechlońska« produceres.

5. Tilknytning til det geografiske område

5.1. Det geografiske områdes egenart

Det i punkt 4 afgrænsede geografiske område ligger 300 m over havets overflade og har vidt forskellige hældningsgradienter, hvoraf de fleste falder mellem 5° og 25°.

I området er der opført karakteristiske tørringsanlæg, der er konstrueret og opført af den lokale befolkning i en stil, der er tilpasset landskabets linjer. I det område, der er omfattet af de fire kommuner, findes der ikke mindre end 677 sådanne tørringsanlæg. Dette vidner håndgribeligt om den meget tætte forbindelse mellem produktet og det pågældende geografiske område. Antallet af tørringsanlæg er en af de faktorer, der gør, at det beskrevne område skiller sig ud fra omkringliggende områder.

Et tørringsanlæg består af et fundament, der omslutter en ovn, og et lukket kammer med en rist bestående af træstokke. Dette kammer måler gennemsnitligt ca. 2 meter i bredden og 3,5 meter i længden. I midten af kammeret er der en trævæg, som deler det op i to. Den nederste del af kammeret udgøres af risten, som består af tætliggende, knastfrie stokke, som er 4 gange 3 cm tykke og ca. 1 m lange. Stokkene er anbragt i samme plan. Takket være stokkenes placering ca. 180 cm over ovnen kan røgen og den varme luft cirkulere frit. Kammeret er forsynet med en trædør, gennem hvilken det fyldes med blommer, og som beskytter mod varmetab og ugunstigt vejr. Under hvert kammer er der en ovn. Bygningen er forsynet med saddeltag. Tørringsanlæggene har normalt to eller tre kamre; der kan imidlertid også forekomme ovne med kun et enkelt kammer eller med fem kamre.

Temperaturen i tørringsanlæg til produktion af »suska sechlońska« varierer mellem 45 °C og 60 °C.

Blommer, der skal tørres og røges, lægges i lag af en tykkelse på 20-40 cm. Under tørringen vender producenterne én gang om dagen blommelaget med en særlig skovl. Processen varer 4-6 dage afhængigt af blommelagets tykkelse. Denne metode til tørring og røgning af blommer udspringer af de lokale producenters særlige færdigheder, og den anvendes kun ved produktionen af »suska sechlońska« i det afgrænsede geografiske område.

5.2. Varespecifikation

»Suska sechlońska« underkastes såvel tørring som røgning. Tørringen og røgningen af blommerne i tørringsanlæg sker ved hjælp af varm røg, hvilket adskiller »suska sechlońska« fra blommer, der er tørret med varm luft. Under røgningen mister blommerne noget af vandet i deres frugtkød, og de optager røg, som har bakteriedræbende egenskaber. Reduktionen af vandindholdet i frugtkødet under røgningen og røgens bakteriedræbende effekt hindrer udviklingen af forrådnelsesbakterier og forlænger dermed produktets levetid. Røgen giver frugterne en unik farve, aroma og smag. Da blommerne tørres i lag på 20-40 cm og vendes én gang om dagen, vil den saft, der forlader blommerne i løbet af tørringsprocessen, omslutte de tørrede frugter og give dem en sød eftersmag. »Suska sechlońska« produceret på denne måde har en særegen sød smag med en enestående røget eftersmag og aroma, et ganske særligt udseende og et klæbrigt og mørkeblåt til sort skind.

5.3. Årsagssammenhæng mellem det geografiske område og produktets kvalitet eller egenskaber (for BOB), eller produktets særlige egenskaber, omdømme eller andre kendetegn (for BGB)

Forbindelsen mellem »suska sechlońska« og det geografiske område beror på produktets renommé, der bygger på en mangeårig tradition for fremstilling af dette produkt og på de lokale producenters enestående færdigheder.

De lokale producenters enestående færdigheder og de traditionelle produktionsmetoder, de anvender, har betydning for kvaliteten af »suska sechlońska«. Tørreanlæggenes konstruktion og tørringsmetoden afspejler de lokale producenters knowhow og adskiller sig betydeligt fra de produktionsmetoder, der anvendes såvel i naboregionerne som andetsteds i Polen. Tørreanlæggenes konstruktion sikrer, at den varme luft og røgen kan cirkulere samtidigt, hvorved blommerne tørres og røges.

Forbindelsen mellem »suska sechlońska« og det geografiske område kommer også til udtryk ved navnet på landsbyen »Sechna«, der hidrører fra tørrings- og røgningstraditionen (»sechna« – »sechnie« er afledt af suszenie — tørring). Dette understreger produktets specificitet og dets dybt forankrede produktionstradition i det i punkt 4 afgrænsede geografiske område.

Ifølge gamle beretninger indledtes blommetørringstraditionen af en lokal præst, der udbredte skikken med røgning af blommer blandt sine sognebørn. Den lange tradition for »suska sechlońska« bekræftes af et værk af Jan Ligęza med titlen Ujanowice — wieś powiatu limanowskiego, som blev offentliggjort i 1905 (udgivet som værk nr. 9 af det polske videnskabsakademis etnografiske udvalg). Skikken har overlevet frem til moderne tid, og den anvendte produktionsmetode har ikke ændret sig. Det ældste (ikke længere benyttede) tørringsanlæg er over 100 år gammelt. De særlige tørringsanlæg, som er konstrueret af de lokale producenter, er bevis for, at de gamle metoder er bevaret. Disse tørringsanlæg er i harmoni med landskabet i området.

Tørring og røgning er så populært, at der er skrevet sange og digte om traditionen, f.eks. denne gamle sang:

»… Oj Sechna, Sechna ty skopciała wiosko, gdyby nie suszarnie byłabyś stolicą …«

(... Åh Sechna, røgsværtede Sechna,

hvis det ikke var for røgerierne, ville du være hovedstad …)

Produktets omdømme bekræftes af presseartikler som f.eks.: Suszenie śliwek (Tørring af blommer), Gazeta Krakowska, september 2004; Suska sechlońska lepsza niż Kalifornijska (Suska sechlońska bedre end californiske svesker), Gazeta Krakowska, 27. april 2007; eller Suska sechlońska puka do Unii (Suska sechlońska banker på EU's dør), Dziennik Polski, 2.-3. maj 2007 — en artikel, der dokumenterer ansøgningen om en beskyttet geografisk betegnelse.

»Suska sechlońskas« renommé understreges også af de priser og hædersbevisninger, produktet har modtaget i diverse konkurrencer: udmærkelse i 2000 i konkurrencen Nasze Kulinarne Dziedzictwo, prisen for bedste polske regionale fødevareprodukt i 2004 ved konkurrencen Perła 2004 og førstepladsen ved rundspørgen Małopolski Smak i 2006.

Blommefestivalen (Święto Suszonej Śliwki), der siden 2001 er blevet afholdt i Dobrociesz, og som omfatter blommer i alle former, vidner også om produktets omdømme, dets forbindelse med området og om traditionen for tørring af frugt. »Suska sechlońskas« renommé understreges yderligere ved eksistensen af den såkaldte »de tørrede blommers rute«, en turistrute udarbejdet af de lokale myndigheder med angivelse af gårde med frugthaver og frugttørringsanlæg.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

https://www.gov.pl/web/rolnictwo/wnioski-przekazane-komisji-europejskiej

(1) EUT L 343 af 14.12.2012, s. 1.